b'\n_START_ARTICLE_\nKiti (filmas)\n_START_SECTION_\nSiu\xc5\xbeetas\n_START_PARAGRAPH_\n1945 m. D\xc5\xbeersio sala, Antrasis pasaulinis karas eina \xc4\xaf pabaig\xc4\x85. Jauna moteris su viltimi laukia i\xc5\xa1 fronto sugr\xc4\xaf\xc5\xbetan\xc4\x8dio vyro. Did\xc5\xbeiuliame ir gra\xc5\xbeiame dvare Gras\xc4\x97 augina du vaikus. Ji yra \xc4\xafsitikinusi, kad tai yra vienintel\xc4\x97 saugi vieta, kurioje dukrelei Enai ir s\xc5\xabnui Nikolasui negresia joks pavojus._NEWLINE_\xc5\xa0is dvaras labai skiriasi nuo kit\xc5\xb3 gyvenam\xc5\xb3j\xc5\xb3 viet\xc5\xb3. Languose u\xc5\xbeuolaidos visuomet sandariai u\xc5\xbetrauktos. Kiekvienos durys (o j\xc5\xb3 yra 50) kruop\xc5\xa1\xc4\x8diai u\xc5\xberakintos ir gali b\xc5\xabti atrakintos tik tokiu atveju, jei vaikai leid\xc5\xbeia laik\xc4\x85 kitoje dvaro vietoje. Kambariuose dega tik viena \xc5\xbeibalin\xc4\x97 lempa. Namuose n\xc4\x97ra nei elektros, nei telefono, nei radijo. Taip yra tod\xc4\x97l, kad abu vaikai yra alergi\xc5\xa1ki \xc5\xa1viesai, ir net pats menkiausias saul\xc4\x97s spindulys j\xc5\xb3 k\xc5\xabnus i\xc5\xa1bert\xc5\xb3 skausmingomis \xc5\xbeaizdomis, nuo kuri\xc5\xb3 jie gali mirti._NEWLINE_Vien\xc4\x85 dien\xc4\x85 i\xc5\xa1 dvaro i\xc5\xa1eina visi tarnai. Nepaai\xc5\xa1kinamomis aplinkyb\xc4\x97mis jie paslaptingai dingsta. Kitos dienos ryt\xc4\x85 \xc4\xaf duris pasibeld\xc5\xbeia trys nauji pagalbininkai \xe2\x80\x93 jauna nebyl\xc4\x97 tarnait\xc4\x97 Lidija, maloniai bendraujanti vaik\xc5\xb3 aukl\xc4\x97 Berta Mils ir solidaus am\xc5\xbeiaus sodininkas ponas Edmundas Tatlas. Trijul\xc4\x97 ie\xc5\xa1ko darbo ir tvirtina, kad jau dirbo \xc5\xa1iame dvare prie ankstesni\xc5\xb3 \xc5\xa1eiminink\xc5\xb3. Greis\xc4\x97 \xc4\xafsileid\xc5\xbeia geranori\xc5\xa1kai nusiteikusius tarnus. Nuo tos akimirkos dvare prasideda ne\xc4\xaftik\xc4\x97tini dalykai. Gras\xc4\x97 ir dviej\xc5\xb3 vaik\xc5\xb3 ramus gyvenimas jau nebebus toks saugus. Niekuomet._NEWLINE_Dukrel\xc4\x97 Ena pradeda pasakoti, kad kiekviename dvaro kambaryje susitinka ir kalbasi su ka\xc5\xbekokiomis \xc5\xa1m\xc4\x97klomis \xe2\x80\x93 ma\xc5\xbeu berniuku vardu Viktoras, kuris vis\xc4\x85 laik\xc4\x85 verkia, draugi\xc5\xa1ka senyvo am\xc5\xbeiaus moterimi ir t. t. I\xc5\xa1 prad\xc5\xbei\xc5\xb3 Greis\xc4\x97 nenori tik\xc4\x97ti pernelyg fantasti\xc5\xa1kais ir ne\xc4\xaftik\xc4\x97tinais vaik\xc5\xb3 paistalais, ta\xc4\x8diau netrukus ir pati pradeda jausti, kad namuose yra nekviest\xc5\xb3 ir nepa\xc5\xbe\xc4\xafstam\xc5\xb3 sve\xc4\x8di\xc5\xb3._NEWLINE_Kad tai i\xc5\xa1siai\xc5\xa1kint\xc5\xb3 ir i\xc5\xa1gelb\xc4\x97t\xc5\xb3 savo vaikus, Greis\xc4\x97 privalo pamir\xc5\xa1ti visk\xc4\x85, kuo tik\xc4\x97jo \xc5\xa1iame gyvenime ir pasinerti \xc4\xaf paslap\xc4\x8di\xc5\xb3 kupin\xc4\x85 ne\xc5\xbeemi\xc5\xa1k\xc4\x85 pasaul\xc4\xaf\xe2\x80\xa6'